L 229/56
SK
Úradný vestník Európskej únie
18.9.2023
(5)
Cieľom iniciatívy je upevniť konkurencieschopnosť a odolnosť technologickej a priemyselnej základne v oblasti polovodičov pri súčasnom posilnení inovačnej kapacity ekosystému polovodičov v celej Únii, znížení miery závislosti od obmedzeného počtu spoločností a geografických oblastí z tretích krajín a posilnení kapacity na navrhovanie a výrobu, púzdrenie, opätovné použitie a recykláciu pokročilých polovodičov.
Iniciatíva by mala podporovať uvedené ciele odstránením medzier medzi spôsobilosťami Únie v oblasti pokročilého výskumu a inovácií a ich udržateľným priemyselným využitím.
Iniciatíva by mala podporovať budovanie kapacít s cieľom umožniť navrhovanie, výrobu a integráciu systémov v oblasti polovodičových technológií novej generácie a mala by zintenzívniť spoluprácu medzi kľúčovými aktérmi v celej Únii, čo posilní únijný dodávateľský a hodnotový reťazec polovodičov, poslúži kľúčovým priemyselným odvetviam a vytvorí nové trhy.
(6)
Operačné ciele iniciatívy uvedené v článku 4 ods.
2 písm.
a) až d) nariadenia (EÚ) 2023/1781 (ďalej len „operačné ciele 1 až 4“) by sa mali vykonávať prostredníctvom akcií, ktoré by mali vychádzať zo silnej vedomostnej základne získanej v rámci spoločného podniku pre ECSEL zriadeného nariadením Rady (EÚ) č. 561/2014 (7), ktorý bol nahradený spoločným podnikom pre kľúčové digitálne technológie.
Spoločný podnik pre kľúčové digitálne technológie by sa mal premenovať na spoločný podnik pre čipy a mal by sa poveriť poskytovaním finančnej pomoci akciám financovaným v rámci iniciatívy prostredníctvom ktoréhokoľvek nástroja alebo postupu stanoveného v programe Horizont Európa alebo programe Digitálna Európa.
Počas celého trvania spoločného podniku pre čipy by sa na iniciatívu malo vyčleniť maximálne 2,875 miliardy EUR.
Z tejto sumy by malo byť 1,450 miliardy EUR na činnosti budovania kapacít na operačné ciele 1 až 4 a 1,425 miliardy EUR na výskumné a inovačné činnosti súvisiace s operačnými cieľmi 1 až 4.
Okrem toho by sa 1,3 miliardy EUR mali vyčleniť na výskumné a inovačné činnosti, na ktoré sa iniciatíva nevzťahuje.
(7)
Na činnosti financované z prostriedkov spoločného podniku pre čipy by sa mal vzťahovať jeden pracovný program, ktorý by mala prijať správna rada spoločného podniku pre čipy zriadená v súlade s článkom 14 ods.
1 nariadenia (EÚ) 2021/2085 (ďalej len „správna rada“).
Pracovný program by mal obsahovať dve osobitné časti.
Prvá osobitná časť by mala zahŕňať pododdiel týkajúci sa činností budovania kapacít v rámci operačných cieľov 1 až 4 a pododdiel týkajúci sa na výskumných a inovačných činnosti súvisiacich s operačnými cieľmi 1 až 4.
Druhá osobitná časť by sa mala zamerať na výskumné a inovačné činnosti, na ktoré sa nevzťahuje iniciatíva.
(8)
Všetky výskumné a inovačné činnosti vrátane tých, ktoré súvisia s iniciatívou, by sa mali financovať prostredníctvom programu Horizont Európa s cieľom vykonávať strategický výskumný a inovačný program vymedzený v článku 2 bod 12 nariadenia (EÚ) 2021/2085.
Pododdiel venovaný činnostiam budovania kapacít by sa mal financovať z programu Digitálna Európa.
(9)
Pracovný program by mal obsahovať podmienky prístupu k verejne financovanej infraštruktúre, ako sú pilotné zariadenia a skúšobné zariadenia a kompetenčné centrá, mal by zabezpečovať otvorenosť voči širokému okruhu používateľov a poskytovať prístup na transparentnom a nediskriminačnom základe a za trhových podmienok, alebo na základe nákladov a primeranej marže, pre veľké podniky, zatiaľ čo malé a stredné podniky (ďalej len „MSP“) a akademické inštitúcie by mali mať k dispozícii preferenčný prístup alebo znížené ceny.
(10)
Pred vypracovaním pracovného programu by mala rada verejných orgánov načrtnúť jeho osobitné časti a príslušné pododdiely vrátane odhadov zodpovedajúcich výdavkov na ne, pričom zohľadní odporúčania súkromných členov s cieľom zabezpečiť relevantnosť činností stanovených v pracovnom programe pre jednotlivé odvetvia a v prípade potreby aj poradenstvo Európskej rady pre polovodiče a informácie od iných relevantných zainteresovaných strán.
Na tento účel by rada verejných orgánov mala zahŕňať len Komisiu a členské štáty.
Výkonný riaditeľ spoločného podniku pre čipy by mal následne na základe tohto náčrtu a strategického výskumného a inovačného programu vypracovať pracovný program zahŕňajúci obe osobitné časti a príslušné pododdiely, ako aj odhady zodpovedajúcich výdavkov na ne.
(7) Nariadenie Rady (EÚ) č. 561/2014 zo 6. mája 2014, ktorým sa zriaďuje spoločný podnik ECSEL (Ú. v.
EÚ L 169, 7.6.2014, s. 152).